ORDE do 3 de marzo de 2011 pola que se regulan as bases polas que se rexerá a concesión de subvencións destinadas ao cofinanciamento da prestación de servizos sociais polas corporacións locais e se procede á súa convocatoria para o exercicio 2011.
CONSELLERÍA DE TRABALLO E BENESTAR — III. OUTRAS DISPOSICIÓNS — 29/03/2011

O Estatuto de autonomía de Galicia, no seu artigo 27º.23, atribúelle á comunidade autónoma competencia exclusiva en materia de asistencia social, en consonancia coa habilitación competencial outorgada ás comunidades autónomas polo artigo 148º.1.20 da Constitución española.
A Lei 13/2008, do 3 de decembro, de servizos sociais de Galicia establece, no seu artigo 53º, que nos orzamentos xerais da comunidade autónoma se consignarán as cantidades necesarias para facer fronte ao cumprimento dos gastos derivados do exercicio das competencias da Xunta de Galicia en materia de servizos sociais, así como á súa participación no financiamento de servizos, programas e prestacións do sistema. Así mesmo, o artigo 54º expresa a obriga dos concellos de consignar nos seus orzamentos as cantidades necesarias para a creación, o mantemento, a xestión e o desenvolvemento dos servizos sociais da súa competencia.
A Consellería de Traballo e Benestar, de conformidade co establecido no Decreto 79/2009, do 19 de abril, polo que se establece a estrutura orgánica da Xunta de Galicia, así como no Decreto 335/2009, do 11 de xuño, polo que se establece a estrutura orgánica da Consellería de Traballo e Benestar, é o departamento da Xunta de Galicia ao que lle corresponde o exercicio das competencias e funcións en materia de servizos sociais.
Nos orzamentos xerais da Comunidade Autónoma para o ano 2011, aprobados pola Lei 14/2010, do 27 de decembro, existe crédito adecuado e suficiente para o financiamento das subvencións previstas nesta orde, nos estados de gastos correspondentes á Secretaría Xeral de Familia e Benestar.
Esta orde regula a convocatoria de subvencións ás corporacións locais para o cofinanciamento de programas sociais desenvolvidos polos servizos sociais comunitarios de titularidade municipal, tanto dos programas básicos que son obxecto do denominado Plan Concertado de Prestacións Básicas de Servizos Sociais de Corporacións Locais, como doutros programas específicos ou sectoriais, de actuación, nun primeiro nivel, con sectores de poboación con problemáticas diferenciadas, servizos de proximidade para a atención ás persoas en situación de dependencia, programas para a educación familiar e proxectos de desenvolvemento do pobo xitano, todos eles executados polas corporacións locais de Galicia, de conformidade co establecido na normativa estatal básica da Lei 38/2003, do 17 de novembro, xeral de subvencións e do regulamento que a desenvolve, aprobado polo Real decreto 887/2006, do 21 de xullo; na Lei 9/2007, do 13 de xuño, de subvencións de Galicia e no regulamento que a desenvolve,
aprobado polo Decreto 11/2009, do 8 de xaneiro; no texto refundido da Lei de réxime financeiro e orzamentario de Galicia, aprobado polo Decreto lexislativo 1/1999, do 7 de outubro, normativa á que, en consecuencia, se adaptará esta orde, atendendo, en todo caso, aos principios de publicidade, transparencia, concorrencia, obxectividade e igualdade e non discriminación.
Prevese nesta orde o financiamento necesario para a xestión por parte dos servizos sociais dos concellos dos servizos de competencia municipal orientados á atención a persoas en situación de dependencia, nomeadamente o servizo público de axuda no fogar regulado na Orde do 22 de xaneiro de 2009. Este servizo está incluído no catálogo de prestacións e servizos establecidos como dereito na Lei 39/2006, do 14 de decembro, de promoción da autonomía persoal e atención ás persoas en situación de dependencia, prestacións que se integran no sistema galego de servizos sociais mediante o Decreto 15/2010, do 4 de febreiro, polo que se regula o procedemento para o recoñecemento da situación de dependencia e do dereito ás prestacións do sistema para a autonomía e atención á dependencia, o procedemento para a elaboración do Programa individual de atención e a organización e funcionamento dos órganos técnicos competentes.
Tanto os programas básicos de servizos sociais comunitarios municipais que son obxecto do denominado Plan concertado de prestacións básicas de servizos sociais de corporacións locais, como os proxectos para o desenvolvemento do pobo xitano, e tamén o servizo de axuda no fogar a persoas valoradas como dependentes son cofinanciados pola Administración do Estado, a través do Ministerio de Sanidade, Política Social e Igualdade e do Instituto de Maiores e Servizos Sociais, mediante achegas económicas que se veñen sumar ás realizadas pola Comunidade Autónoma de Galicia, a través da Consellería de Traballo e Benestar.
Por outra parte, cómpre indicar que nos servizos sociais comunitarios obxecto de financiamento mediante esta orde, se consolida a integración do programa para a educación familiar, desenvolvido por persoal técnico de servizos sociais comunitarios das corporacións locais, como un servizo básico, plenamente integrado e coordinado dentro da estrutura local de servizos sociais comunitarios, enriquecendo a perspectiva transversal e interdisciplinar da intervención comunitaria.
En virtude do exposto anteriormente, e en uso das facultades que teño atribuídas pola Lei 1/1983, do 22 de febreiro, reguladora da Xunta e da súa Presidencia, desenvolvida polo Decreto 79/2009, do 19 de abril, e o Decreto 335/2009, do 11 de xuño,
DISPOÑO:
Artigo 1º.-Obxecto.
Esta orde ten por obxecto regular as bases polas que se rexerá a concesión, en réxime de concorrencia competitiva, de subvencións ás corporacións locais para o cofinanciamento dos servizos sociais da súa competencia e proceder á súa convocatoria.
Artigo 2º.-Servizos sociais subvencionables.
Terán o carácter de subvencionables os seguintes servizos sociais:
1. Servizos sociais comunitarios de competencia municipal, nas súas modalidades de:
1.1. Servizos sociais comunitarios básicos, de carácter polivalente, que garantan o acceso universal ao sistema de servizos sociais. Mediante estes servizos, prestados desde os centros municipais de servizos sociais, asegurarase o exercicio das seguintes funcións:
a) O estudo e diagnóstico social.
b) A elaboración dun plan de intervención comunitario.
c) A identificación de grupos de poboación vulnerables e a detección precoz de situacións de risco para o desenvolvemento de actuacións de carácter preventivo e de promoción social.
d) A atención das situacións familiares e individuais, a información en relación coas demandas presentadas, o diagnóstico e a valoración técnica previa e a consecuente intervención no caso.
e) A participación na xestión das prestacións económicas e o seguimento dos correspondentes proxectos personalizados de intervención nos termos establecidos na normativa específica en materia de inclusión social.
f) A xestión do servizo de axuda no fogar, así como a participación na xestión das prestacións destinadas a garantir a autonomía persoal e a atención á dependencia, nos termos establecidos na normativa que resulte aplicable.
g) A información, a orientación e o asesoramento a toda a poboación, facilitando o seu acceso aos recursos sociais.
h) O fomento da participación activa da cidadanía mediante estratexias socioeducativas que impulsen a solidariedade e a cooperación social organizada.
Dentro das actividades que se desenvolvan nos centros municipais de servizos sociais, serán obxecto de financiamento os programas básicos de orientación, asesoramento e información; de axuda no fogar e apoio á unidade de convivencia; de educación e apoio familiar; de prevención e inserción social; de aloxamento alternativo; de fomento de cooperación social e todos aqueles que se leven a cabo para o exercicio das funcións anteriormente enumeradas.
Enténdese por programa para a educación e o apoio familiar o conxunto de proxectos e servizos de apoio educativo e psicosocial dirixidos ás familias co obxectivo de detectar, previr e superar as situacións de dificultade, promovendo procesos de cambio que favorezan un axeitado exercicio das funcións familiares, así como a autonomía, a responsabilidade e a participación social das persoas, grupos e comunidades.
1.2. Servizos sociais comunitarios específicos mediante os que se desenvolvan programas e xestionen centros orientados a colectivos con problemáticas identificadas e singulares, tales como persoas en situación ou en risco de pobreza ou exclusión, persoas maiores, persoas con discapacidade, etc... procurando a súa normalización e reincorporación social ou como espazo de tránsito a un servizo especializado. Os ditos servizos poderán prestarse a través de:
-Centros de servizos sociais.
-Centros de acollida.
-Centros e equipos técnicos de inclusión social.
-Outros equipamentos de apoio ao traballo social comunitario.
1.3. Ademais, para os efectos de garantir a dispoñibilidade dos recursos necesarios para a xestión dos servizos de competencia municipal incluídos no catálogo establecido na Lei 39/2006, do 14 de decembro, de promoción da autonomía persoal e atención ás persoas en situación de dependencia, financiarase especificamente o servizo de axuda no fogar para persoas en situación de dependencia valorada de acordo co procedemento establecido no Decreto 15/2010, do 4 de febreiro, polo que se regula o procedemento para o recoñecemento da situación de dependencia e do dereito ás prestacións do sistema para a autonomía e atención á dependencia, o procedemento para a elaboración do Programa individual de atención e a organización e funcionamento dos órganos técnicos competentes e as normas que o desenvolven.
En todo caso a organización do servizo de axuda no fogar municipal rexerase polo disposto na Orde do 22 de xaneiro de 2009, e as corporacións locais titulares do servizo xestionarán e recadarán as contías que, en concepto de participación no financiamento do custo do servizo, lles corresponda aboar ás persoas usuarias, de acordo coa súa capacidade económica, en aplicación dos criterios de copagamento establecidos na dita orde, que serán de obrigado cumprimento.
2. Proxectos de desenvolvemento do pobo xitano executados polas corporacións locais de Galicia, que se financiarán de forma autónoma e separada respecto das actuacións enumeradas nos parágrafos anteriores.
Artigo 3º.-Tipos de subvencións.
Os tipos de subvencións que se poderán solicitar son os seguintes:
1. Para o financiamento de servizos sociais comunitarios de titularidade municipal nas seguintes modalidades:
a) Gastos derivados da retribución do persoal adscrito aos ditos servizos, incluído o persoal técnico que desenvolve o programa para a educación e o apoio familiar.
b) Gastos de mantemento dos servizos sociais comunitarios de titularidade municipal, considerándose prioritario o financiamento dos gastos de funcionamento de centros íntegra, directa e inmediatamente destinados á prestación de servizos a persoas usuarias do sistema galego de servizos sociais, tales como albergues, centros de acollida, centros ocupacionais, etc... Tamén poderán financiarse os gastos de desprazamento do persoal técnico por razóns de servizo e os gastos derivados da súa formación continua. Exclúese en todo caso o financiamento dos gastos de mero mantemento de instalacións e equipos (auga corrente, enerxía eléctrica, subministracións de materiais consumibles, etc...) correspondentes ás oficinas municipais de servizos sociais comunitarios que, en todo caso, correrán por conta da corporación.
c) Gastos derivados da prestación do servizo de axuda no fogar (SAF) na súa modalidade de prestación básica, dirixida a atender unidades familiares ou usuarios individuais que non teñan un dereito recoñecido polos órganos competentes no marco do sistema de autonomía persoal e atención á dependencia.
d) Gastos derivados da prestación do servizo de axuda no fogar (SAF) na súa modalidade de atención a persoas valoradas como dependentes de acordo co procedemento establecido.
e) Gastos de xestión e realización doutros programas de servizos sociais comunitarios, tanto os de carácter básico ou polivalente, destinados á poboación en xeral, como os de carácter específico ou sectorial, destinados aos sectores de poboación con problemáticas diferenciadas. No exercicio 2011 terá prioridade neste concepto o financiamento da continuidade dos programas consolidados destinados á atención de persoas en situación de discapacidade, incluíndo os de apoio psicosocial e familiar vinculado á atención temperá. Exclúese, como regra xeral, o financiamento da concesión de subvencións ou prestacións económicas polas corporacións locais.
2. Para o financiamento da execución de proxectos de desenvolvemento do pobo xitano.
3. As corporacións locais beneficiarias das subvencións reguladas nesta orde unicamente poderán subcontratar a xestión e realización dos programas e a prestación dos servizos sociais aos que se refiren as letras c), d) e e) do punto 1, podendo, neses supostos, subcontratar o 100% do importe de cada un dos correspondentes servizos, programas ou proxectos subvencionados, de conformidade co previsto no artigo 27º da Lei 9/2007, do 13 de xuño, de subvencións de Galicia.
No tocante aos proxectos de desenvolvemento do pobo xitano enunciados no punto 2, a subcontratación non poderá superar o 80% do orzamento total dos proxectos subvencionados.
En todo caso, consonte o establecido no artigo 43º.3 do Decreto 11/2009, do 8 de xaneiro, polo que se aproba o regulamento da Lei 9/2007, do 13 de xuño, de subvencións de Galicia, esta Administración concedente poderá realizar as actuacións necesarias para comprobar o custo así como o valor de mercado das actividades subcontratadas.
Artigo 4º.-Beneficiarios.
1. Poderán solicitar as subvencións que se regulan nesta orde as corporacións locais galegas que desexen implantar ou teñan a titularidade dos centros, programas, proxectos ou servizos que se mencionan nos artigos anteriores, para o que deberán estar inscritas no Rexistro de Entidades Prestadoras de Servizos Sociais.
2. Enténdense incluídas no punto anterior as mancomunidades de concellos. Cando se trate de agrupacións de feito acordadas para o desenvolvemento compartido dos servizos sociais obxecto desta orde, os concellos agrupados deberán xustificar no expediente de solicitude a complementariedade e a non duplicidade das subvencións solicitadas. En ambos os casos a solicitude conxunta de subvención para o desenvolvemento dun servizo ou programa exclúe a posibilidade de solicitude individual para a mesma modalidade de subvención.
3. En todo caso, para que as corporacións locais solicitantes poidan resultar beneficiarias destas subvencións, será requisito indispensable que realicen unha achega económica destinada ao cofinanciamento dos centros, programas, proxectos ou servizos subvencionables que acade, como mínimo, o 6% do orzamento total do proxecto de servizos sociais proposto na súa solicitude, tanto no caso de solicitudes de subvencións para o financiamento de servizos sociais comunitarios municipais en xeral, como no caso de solicitudes de subvencións para o financiamento de proxectos de desenvolvemento do pobo xitano.
4. Para a determinación desta achega municipal computarase o importe total das contías destinadas polas corporacións locais para o cofinanciamento das subvencións solicitadas ao abeiro desta orde, tanto no caso de que se financien con cargo aos seus recursos propios como no suposto de que se financien con cargo a outras axudas, ingresos, recursos, ou subvencións distintas das reguladas nesta orde, incluíndo, en todo caso, os ingresos en concepto de copagamento para a participación dos beneficiarios no financiamento dos servizos sociais de prestación municipal.
Na achega municipal para o financiamento de servizos sociais comunitarios municipais en xeral incluirase tamén o importe dos gastos soportados polas corporacións locais para o mantemento de instalacións e equipos correspondentes ás oficinas municipais de servizos sociais comunitarios, dos gastos derivados da concesión de subvencións ou prestacións económicas locais de indubidable carácter social, así como dos gastos de investimento de capital dos servizos sociais comunitarios municipais que, aínda que non son subvencionables a través desta orde consonte o establecido no artigo anterior, si resultan necesarios para o adecuado funcionamento dos servizos sociais comunitarios de titularidade municipal.
Na achega municipal para o financiamento de proxectos de desenvolvemento do pobo xitano incluirase o importe total das contías destinadas polas corporacións locais para tal finalidade, podendo computar o importe proporcional dos gastos soportados polas corporacións locais para o mantemento de instalacións e equipamentos correspondentes ás oficinas municipais de servizos sociais que se poidan imputar directamente á execución de proxectos de desenvolvemento do pobo xitano, así como os gastos de equipamento mobiliario que realicen as corporacións locais para o desenvolvemento destes proxectos.
En ningún caso poderá computarse un mesmo gasto para a determinación da achega municipal para o financiamento de servizos sociais comunitarios municipais en xeral e máis para a determinación da achega municipal para o financiamento de proxectos de desenvolvemento do pobo xitano.
Para estes efectos terase en conta o disposto no artigo 54º da Lei 13/2008, do 3 de decembro, de servizos sociais de Galicia.
Artigo 5º.-Compatibilidade con outras subvencións.
1. As subvencións para o financiamento de gastos de persoal concedidas ao abeiro desta orde son incompatibles coas subvencións para o financiamento dos gastos de persoal dos centros de información á muller.
2. Nos demais supostos o límite á compatibilidade con outras subvencións vén dado pola regra xeral do artigo 17º.3 da Lei 9/2007, do 13 de xuño, de subvencións de Galicia, que establece que o importe das subvencións en ningún caso poderá ser de tal contía que, illadamente ou en concorrencia con outras subvencións, axudas, ingresos, ou recursos, supere o custo da actividade subvencionada. En todo caso, para determinar esta compatibilidade tamén haberá que estar ao disposto na normativa reguladora destas outras subvencións, axudas, ou achegas económicas concorrentes.
Artigo 6º.-Renovación de subvencións.
Considérase obxectivo de financiamento prioritario para o exercicio 2011 o da renovación das subvencións outorgadas ás corporacións locais durante o exercicio 2010 para os gastos de persoal e de prestación do servizo de axuda no fogar dos servizos sociais comunitarios de titularidade municipal, sempre que foran adecuadamente xustificadas no seu día, e de conformidade coas seguintes condicións:
a) A contía referente aos gastos de persoal dos servizos sociais comunitarios municipais calcularase en función da concedida para o ano 2010, cunha variación en relación ao exercicio anterior igual á sinalada na Lei de orzamentos xerais da Comunidade Autónoma de Galicia para 2011, respecto ao persoal ao seu servizo, aplicando os módulos recollidos no anexo XI.
b) Na renovación das subvencións para o financiamento do servizo de axuda no fogar diferénciase entre as dúas modalidades de acceso ao servizo establecidas no artigo 13º da Orde do 22 de xaneiro de 2009:
-Consonte o disposto no artigo 16º da Orde do 22 de xaneiro de 2009, as subvencións concedidas en 2010 para o financiamento do servizo de axuda no fogar a persoas valoradas como dependentes ás que a correspondente resolución do programa individual de atención lles asigne este servizo, renovaranse para o exercicio 2011 aplicando os seguintes módulos económicos, segundo o grao e nivel de dependencia e a modalidade de asignación do recurso (servizo de axuda no fogar como recurso idóneo con dedicación completa, servizo de axuda no fogar como recurso idóneo con dedicación compartida e servizo de axuda no fogar como respiro):
En todo caso garántese a continuidade do financiamento do servizo de axuda no fogar (SAF) para persoas valoradas como dependentes por contía non inferior á concedida e adecuadamente xustificada no pasado exercicio para esta mesma finalidade, sempre que nas correspondentes avaliacións dos proxectos anuais de servizos sociais comunitarios municipais desenvolvidos en 2010 e, de ser o caso, en informes complementarios, quede acreditado que o número de horas de atención por mes prestadas en 2010 nesta modalidade non é inferior ao número de horas prestadas en 2009. Para os efectos do cómputo da atención prestada empregarase como mes de referencia o de decembro para cada exercicio.
-As subvencións concedidas en 2010 para o financiamento do servizo de axuda no fogar a familias e a persoas non incluídas no punto anterior (programa básico ou prestación básica de axuda no fogar) renovaranse para o exercicio 2011 tomando como referencia as contías concedidas o ano anterior e tendo en conta as economías xeradas por razón da mudanza de modalidade de servizo de persoas que xa eran usuarias do servizo de axuda no fogar (SAF) de prestación básica á modalidade do servizo de axuda no fogar (SAF) para persoas valoradas como dependentes. Con carácter xeral non se financiarán novas altas no servizo de axuda no fogar (SAF) de prestación básica.
a) Para a concesión da subvención no exercicio 2011 será necesaria a correcta e completa presentación, con carácter previo, da documentación correspondente á xustificación e avaliación do proxecto anual de servizos sociais comunitarios municipais desenvolvido no ano 2010 (certificación de gasto realizado, declaración doutras subvencións, axudas ou fontes de financiamento, memoria financeira, ficha de avaliación e memorias técnicas xustificativas da execución dos programas realizados durante o ano 2010), segundo os modelos establecidos, dispoñibles na páxina web da Consellería de Traballo e Benestar-portal de Benestar. O dito modelo segue as clasificacións do Sistema de Información de Usuarios de Servizos Sociais (SIUSS), ficha social informatizada implantada en todas as corporacións locais galegas, para o manexo da cal contan co apoio técnico da Secretaría Xeral de Familia e Benestar. En todo caso será indispensable para obter a renovación das subvencións para axuda no fogar
concedidas no exercicio 2010 dar conta do cumprimento do programa mediante unha relación detallada de todas as persoas usuarias do servizo municipal de axuda no fogar atendidas ao longo do exercicio 2010, distinguindo as usuarias da prestación básica e as usuarias da prestación de axuda no fogar a persoas valoradas como dependentes, e especificando: situación do seu expediente o 31 de decembro de 2010, horas de atención, grao e nivel de dependencia e plan individualizado de atención, de ser o caso, e todos os demais datos requiridos no correspondente modelo ou anexo da ficha de avaliación.
b) A renovación da subvención queda condicionada á continuidade das circunstancias que fundamentaron a súa concesión en anos anteriores e, nomeadamente, á continuidade na prestación dos servizos sociais comunitarios de titularidade municipal nas mesmas condicións de dotación de persoal.
c) A orde de prioridade na garantía do financiamento da renovación para o exercicio 2011 das subvencións outorgadas ás corporacións locais durante o exercicio 2010 é a seguinte: en primeiro lugar, ten o máis alto nivel de prioridade a renovación das subvención concedidas en 2010 para o financiamento de gastos de persoal de servizos sociais comunitarios municipais; o segundo lugar, nesta orde de prioridade, correspóndelle á renovación das subvencións concedidas en 2010 para o financiamento do servizo de axuda no fogar a persoas valoradas como dependentes; e o terceiro lugar de prioridade correspóndelle á renovación das subvencións concedidas en 2010 para o financiamento do servizo de axuda no fogar a familias e a persoas non incluídas no punto anterior (programa básico ou prestación básica de axuda no fogar).
Artigo 7º.-Incrementos de financiamento da prestación do servizo de axuda no fogar (SAF) a persoas valoradas como dependentes cun Programa Individual de Atención que lles asigne o dito servizo.
Ademais do financiamento consolidado de acordo co establecido no artigo anterior, poderá solicitarse incremento de financiamento para atender novas incorporacións ao servizo de axuda no fogar (SAF) de persoas cun Programa individual de atención no que se prescriba alta no dito servizo público e que se atopen en lista de agarda no programa de asignación de recursos establecido no Decreto 15/2010, do 4 de febreiro, polo que se regula o procedemento para o recoñecemento da situación de dependencia e do dereito ás prestacións do sistema para a autonomía e atención á dependencia, o procedemento para a elaboración do Programa Individual de Atención e a organización e funcionamento dos órganos técnicos competentes.
Artigo 8º.-Financiamento.
1. Para a concesión das subvencións reguladas nesta orde, existe crédito adecuado e suficiente de acordo co previsto na Lei 14/2010, do 27 de decembro, de orzamentos xerais da Comunidade Autónoma de Galicia para o ano 2011, transferencias correntes (capítulo IV), para o ano 2011 por un importe total de 47.041.716 , e sen prexuízo de ulteriores variacións producidas como consecuencia de modificacións orzamentarias, de conformidade co seguinte:
Financiamento de servizos sociais comunitarios de titularidade municipal:
*12.02.312D.460.0, por importe de 23.066.839  (programa de atención á dependencia).
*12.02.313C.460.2, por importe de 16.056.456  (Plan concertado de prestacións sociais básicas).
*12.02.313C.460.3, por importe de 7.492.421  (programa de servizos sociais comunitarios).
Financiamento de proxectos para o desenvolvemento do pobo xitano:
*12.02.313C.460.1, por importe de 426.000  (Plan de desenvolvemento xitano).
2. As corporacións locais cofinanciarán a prestación dos servizos sociais comunitarios da súa competencia e máis os proxectos de desenvolvemento do pobo xitano que constitúen o obxecto desta orde cunha achega mínima do 6% do orzamento total proposto na súa solicitude para o proxecto municipal de servizos sociais ou para o desenvolvemento do pobo xitano correspondente ao exercicio 2011.
Artigo 9º.-Solicitudes.
1. As solicitudes de subvencións para o financiamento dos servizos sociais comunitarios municipais, tanto básicos como específicos, presentaranse en formato papel, debidamente asinadas e seladas.
Non obstante, os formularios de solicitude deberán ser obtidos, cubertos e validados necesariamente pola corporación local solicitante a través da aplicación informática á que se accederá a través da páxina web da Consellería de Traballo e Benestar, desde o punto de recursos do portal de Benestar (
http://benestar.xunta.es
). A dita aplicación tamén estará accesible desde o portal Eidolocal.
Os ditos formularios poderanse obter e cubrir a través da aplicación informática ata as 14.00 horas do día de finalización do prazo para a presentación de solicitudes.
Para os efectos de facilitar que estes formularios se cubran correctamente, no citado enderezo da internet disporase de instrucións de axuda, que deberán ser observadas en todo momento polos solicitantes. Así mesmo, a propia aplicación informática disporá tamén de instrucións de axuda, de xeito que poidan ir visualizándose a medida que se vaian cubrindo os formularios.
En caso de dúbida, dificultades técnicas ou necesidade de máis información durante o proceso de obtención dos formularios, as corporacións locais solicitantes poderán dirixirse á Secretaría Xeral de Familia e Benestar, que poderá adoptar as medidas necesarias para facilitar a presentación de solicitudes.
Respecto das solicitudes de subvencións para o financiamento dos servizos sociais comunitarios municipais, os anexos I, III, IV, V, VI, VII, XII.a) e XII.b) desta orde de convocatoria publícanse no Diario Oficial de Galicia (DOG) exclusivamente para efectos informativos, sendo imprescindible empregar a aplicación informática indicada para a obtención dos formularios de solicitude.
Todas as peticións de subvencións para servizos sociais comunitarios de titularidade municipal, tanto de carácter básico como de carácter específico, incluídas as de renovación de subvencións concedidas no exercicio anterior reguladas no artigo 6º, formularanse nunha única solicitude, que quedará reflectida no anexo I e seguintes xerados pola dita aplicación informática, e á que se xuntará en todo caso unha memoria individualizada, asinada polo técnico competente do departamento de servizos sociais da corporación, para cada un dos servizos, programas e investimentos incluídos no proxecto presentado para a solicitude das subvencións, reflectindo en todo caso, a xustificación da subvención solicitada para gastos de persoal e de mantemento, de ser o caso, de conformidade co previsto no artigo 3º.1 a) e 3º.1 b).
2. A diferenza do anterior, as solicitudes de subvencións para o financiamento de proxectos de desenvolvemento do pobo xitano executados por corporacións locais presentaranse unicamente en papel empregando o modelo oficial normalizado que se publica como anexo II desta orde.
Todas as peticións de subvencións para a execución de proxectos de desenvolvemento do pobo xitano realizaranse nunha única solicitude, que deberá quedar reflectida no dito anexo II, e á que se xuntará unha memoria, asinada polo técnico competente, xustificativa das actuacións incluídas dentro do proxecto para o que se solicite a subvención.
3. As solicitudes en formato papel, formuladas consonte o previsto nos puntos 1 e 2 deste artigo, e acompañadas da documentación necesaria en cada caso, segundo o previsto no artigo 11º, presentaranse, de conformidade cos modelos oficiais normalizados, nas oficinas de rexistro da Administración autonómica ou en calquera rexistro público, sen prexuízo da resolución ulterior do expediente polo órgano competente, de conformidade co disposto no artigo 38º.4 da Lei 30/1992, do 26 de novembro, de réxime xurídico das administracións públicas e do procedemento administrativo común.
Artigo 10º.-Publicidade.
1. De conformidade co artigo 15º da Lei 9/2007, do 13 de xuño, de subvencións de Galicia e co artigo 13º.4 da Lei 4/2006, do 30 de xuño, de transparencia e de boas prácticas na Administración pública galega, a Consellería de Traballo e Benestar publicará no Diario Oficial de Galicia e na súa páxina web oficial a relación dos beneficiarios e o importe das subvencións concedidas, polo que a presentación da solicitude leva implícita a autorización para o tratamento necesario dos datos dos beneficiarios e da súa publicación na citada páxina web.
2. De acordo coa disposición adicional primeira do Decreto 132/2006, do 27 de xullo, polo que se regulan os rexistros públicos creados nos artigos 44º e 45º da Lei 7/2005, do 29 de decembro, de orzamentos xerais da Comunidade Autónoma de Galicia para o ano 2006, a corporación local solicitante consentirá expresamente a inclusión e publicidade dos datos relevantes referidos ás axudas e subvencións recibidas, así como as sancións impostas, de ser o caso, no rexistro público de axudas, subvencións, convenios e sancións.
Artigo 11º.-Documentación.
1. As solicitudes para o financiamento dos servizos sociais comunitarios de titularidade municipal, tanto de carácter básico como de carácter específico, deberán ir acompañadas da documentación seguinte.
a) Certificacións do órgano correspondente da corporación local, nas que conste o seguinte:
-A contía total da achega da corporación local (ou corporacións locais, no caso de compartir o servizo) destinada ao cofinanciamento dos servizos sociais comunitarios de titularidade municipal, tanto de carácter básico como de carácter específico, e aos investimentos de capital en servizos sociais incluídos no proxecto presentado para a solicitude das subvencións (segundo o modelo do anexo III). Esta achega deberá computarse consonte os criterios establecidos no artigo 4º.4 desta orde.
-Acordo do órgano competente da corporación local de solicitude da subvención e, no caso de continuidade, declaración expresa de que se seguen a prestar os servizos, cando menos nas mesmas condicións do ano anterior.
-Se a dita solicitude se fixese mediante resolución da Alcaldía ou acordo da Xunta de Goberno Local, deberá achegarse certificación acreditativa de que lle deu conta ao Pleno da corporación local do contido da solicitude ou, subsidiariamente, certificación acreditativa de que se fixo entrega dunha copia da acta de sesión da Xunta de Goberno Local ou da resolución da Alcaldía na que se acordou a solicitude a todos os membros da corporación (segundo o modelo do anexo XII.a) ou XII.b), segundo corresponda).
b) Relación, certificada polo órgano correspondente da corporación local, acreditativa da natureza da vinculación, laboral ou funcionarial, do persoal adscrito aos servizos sociais comunitarios de titularidade municipal, e do grao de estabilidade deste, fixo, indefinido ou temporal, no seu posto de traballo, especificando así mesmo se as súas retribucións se financian a través das subvencións obxecto desta convocatoria ou con cargo a outras subvencións, axudas ou aos propios recursos financeiros da corporación, ou mediante a suma de varias destas fontes de financiamento (segundo o modelo do anexo IV).
c) Declaración da corporación local peticionaria da subvención na que figure o conxunto das subvencións e axudas solicitadas, tanto as efectivamente percibidas como as aprobadas ou concedidas, así como as pendentes de resolución, para a mesma finalidade, procedentes das administracións públicas competentes ou calquera dos seus organismos, entes ou sociedades, así como calquera outro ingreso ou recurso financeiro que teña como finalidade cofinanciar as actuacións obxecto da subvención, incluíndo, en todo caso, os ingresos en concepto de copagamento para a participación dos beneficiarios no financiamento dos servizos sociais de prestación municipal (segundo o modelo do anexo V).
d) Ficha da solicitude de transferencia bancaria xunto coa certificación bancaria das contas correntes nas que se ingresará, de ser o caso, o importe da subvención concedida (segundo o modelo do anexo VI).
e) Declaración do presidente ou representante legal da corporación local que dea conta da plena incorporación da ficha social SIUSS (Sistema de Información dos Usuarios de Servizos Sociais) á xestión dos servizos sociais comunitarios da dita corporación (segundo o modelo do anexo VII).
f) Memoria individualizada, asinada polo técnico competente do departamento de servizos sociais da corporación, para cada un dos servizos, programas e investimentos incluídos no proxecto presentado para a solicitude das subvencións, reflectindo, en todo caso, a xustificación da subvención solicitada para gastos de persoal e de mantemento, de ser o caso, de conformidade co previsto no artigo 3º.1 a) e 3º.1 b).
g) A documentación correspondente á xustificación e avaliación do proxecto anual de servizos sociais comunitarios municipais desenvolvido no ano 2010 (certificación de gasto realizado, declaración doutras subvencións, axudas ou fontes de financiamento, memoria financeira, ficha de avaliación e memorias técnicas xustificativas da execución dos programas realizados durante o ano 2010), cando non se tivese completado aínda a súa presentación, incluíndo a ficha de avaliación e máis memoria xustificativa do desenvolvemento do programa para a educación familiar no ano 2010.
2. As solicitudes para o financiamento de proxectos de desenvolvemento do pobo xitano deberán ir acompañadas da documentación seguinte:
a) Certificación do órgano correspondente da corporación local, na que conste a contía da achega da corporación local (ou corporacións locais, no caso de compartir o servizo) destinada á execución de proxectos de desenvolvemento do pobo xitano (segundo o modelo do anexo VIII). Esta achega deberá computarse consonte aos criterios establecidos no artigo 4º.4 desta orde.
b) Certificación do órgano correspondente da corporación local, na que conste o acordo do órgano competente da corporación local para solicitar a subvención.
c) Declaración da corporación local peticionaria da subvención na que figure o conxunto das subvencións e axudas solicitadas, tanto as efectivamente percibidas como as aprobadas ou concedidas, así como as pendentes de resolución, para un mesmo proxecto, procedentes das administracións públicas competentes ou calquera dos seus organismos, entes ou sociedades, así como calquera outro ingreso ou recurso previsto que teña como finalidade cofinanciar as actuacións obxecto da subvención (segundo o modelo do anexo V).
d) Memoria, asinada polo técnico do departamento de servizos sociais da corporación, xustificativa das actuacións incluídas dentro do proxecto para o que se solicite a subvención, que deberán adecuarse ás actuacións prioritarias para o 2011 relacionadas no anexo IX.
Artigo 12º.-Prazo de presentación das solicitudes.
O prazo de presentación das solicitudes será dun mes, contado a partir do día seguinte ao da publicación desta orde no Diario Oficial de Galicia.
Entenderase como último día do prazo o correspondente ao mesmo ordinal do día da publicación. Se o último día de prazo fose inhábil, entenderase prorrogado ao primeiro día hábil seguinte e, se no mes de vencemento non houbese día equivalente ao inicial do cómputo, entenderase que o prazo expira o último día do mes.
Artigo 13º.-Emenda da solicitude.
As unidades administrativas da Secretaría Xeral de Familia e Benestar responsables da tramitación dos procedementos de concesión de subvencións regulados nesta orde comprobarán que as solicitudes reúnen todos os requisitos exixidos. Se unha solicitude non estivese debidamente cuberta ou non se achegase a documentación exixida, requirirase ao interesado, para que, no prazo de dez días, emende a falta ou acompañe os documentos preceptivos, con indicación de que, se así non o fixese, teráselle por desistido da súa solicitude, e procederase conforme o establecido no artigo 71º da Lei 30/1992, do 26 de novembro, de réxime xurídico das administracións públicas e do procedemento administrativo común.
Artigo 14º.-Tramitación e comisión de valoración.
1. Unha vez revisados os expedientes e, formalmente completos, remitiranse, no caso de solicitudes relativas a servizos sociais comunitarios de titularidade municipal en xeral, á comisión de valoración das solicitudes para o financiamento de servizos sociais comunitarios de titularidade municipal e, no caso de solicitudes relativas a proxectos de desenvolvemento do pobo xitano, á comisión de valoración do plan xitano.
A composición das comisións de valoración será a seguinte:
a) Comisión de valoración das solicitudes para o financiamento de servizos sociais comunitarios de titularidade municipal:
-Presidenta: secretaria xeral de Familia e Benestar.
-Vicepresidente: subdirector xeral de Inclusión Social e Cooperación coas Corporacións Locais.
-Vogais: dúas persoas ao servizo da Secretaría Xeral de Familia e Benestar designadas pola persoa titular deste centro directivo, preferentemente entre o persoal adscrito ao Servizo de Cooperación coas Corporacións Locais. Actuará como secretario/a un dos vogais.
b) Comisión de valoración dos proxectos para o desenvolvemento do pobo xitano:
-Presidenta: secretaria xeral de Familia e Benestar.
-Vicepresidente: subdirector xeral de Inclusión Social e Cooperación coas Corporacións Locais.
-Vogais: dúas persoas ao servizo da Secretaría Xeral de Familia e Benestar designadas pola persoa titular deste centro directivo, preferentemente entre o persoal adscrito ao Servizo de Inclusión Social. Actuará como secretario/a un dos vogais.
2. Se, por calquera causa, no momento en que a correspondente comisión de valoración teña que examinar as solicitudes, algún dos seus compoñentes non puidese asistir, será substituído polo funcionario que para os efectos designe o seu presidente.
Artigo 15º.-Criterios de valoración das solicitudes.
1. Para a valoración das solicitudes de subvencións para o financiamento de servizos sociais comunitarios de titularidade municipal, unha vez garantido o obxectivo prioritario de financiamento da renovación das subvencións outorgadas ás corporacións locais durante o exercicio 2010 para os conceptos de persoal e axuda no fogar dos servizos sociais comunitarios de titularidade municipal consonte o establecido no artigo 6º, a correspondente comisión de valoración aplicará os seguintes criterios, entre os que se inclúen as condicións establecidas polo artigo 7º do Decreto 240/1995, do 28 de xullo, regulador da atención primaria, para a participación da Xunta de Galicia no financiamento dos servizos sociais de titularidade municipal, segundo a súa importancia, sinalada en termos de porcentaxe:
a) A adecuación dos servizos á planificación e aos ratios de cobertura da Xunta de Galicia: 30%.
b) O maior grao de cumprimento da normativa en materia de equipamentos e programas básicos: 20%. Para facilitar a valoración deste extremo, con anterioridade á reunión da comisión de valoración, a secretaria xeral de Familia e Benestar, como presidenta desta, poderá solicitar e incorporar ao expediente informe ao respecto da Subdirección Xeral de Autorización e Inspección de Centros.
c) O esforzo orzamentario das corporacións locais en materia de servizos sociais, sempre que supere o mínimo do 6% do orzamento total do proxecto de servizos sociais proposto na solicitude: 15%.
d) Os resultados da avaliación do desenvolvemento das actividades dos servizos sociais comunitarios en anos anteriores: 10%.
e) A estabilidade no seu posto de traballo do persoal municipal que presta servizos adscrito aos servizos sociais comunitarios de titularidade municipal: 10%.
f) A maior e máis completa información correctamente rexistrada na ficha social SIUSS (Sistema de Información dos Usuarios de Servizos Sociais) polos servizos sociais comunitarios da corporación local solicitante, como indicador de bo funcionamento e ordenada xestión: 10%.
g) O emprego da lingua galega na realización das actividades para as que se solicita a subvención, segundo o previsto no artigo 20º.2 1) da Lei 9/2007, do 13 de xuño, de subvencións de Galicia: 5%.
Tendo en conta a prioridade do financiamento da renovación das subvencións concedidas no exercicio anterior segundo o establecido no artigo 6º desta orde, a aplicación dos criterios de valoración anteriormente relacionados concrétase da seguinte maneira:
-En primeiro lugar, respecto das subvencións para o financiamento dos gastos de persoal dos servizos sociais comunitarios municipais, comprobarase se cada unha das corporacións locais beneficiarias destas subvencións no exercicio anterior as xustificou adecuadamente e, de ser o caso, asignaráselles a contía correspondente a cada un dos postos de traballo que lles foron financiados no exercicio anterior, actualizada para o exercicio 2011, segundo o previsto no anexo XI, en concepto de renovación das subvencións concedidas o pasado ano 2010 para persoal. As solicitudes de subvencións que impliquen incrementos de financiamento para novos postos de traballo nos servizos sociais comunitarios municipais valoraranse en conxunto coas demais peticións de incremento de financiamento para os outros conceptos subvencionables aplicando os criterios de valoración relacionados anteriormente e en función das dispoñibilidades orzamentarias.
-En segundo lugar, respecto das subvencións para o financiamento do servizo de axuda no fogar a persoas valoradas como dependentes, comprobarase o número destas persoas dependentes que tiñan resolución de programa individual de atención que lles asignaba SAF e que estaban atendidas por cada unha das corporacións locais de Galicia a 31-12-2010, e outorgaráselle a cada corporación local, en concepto de renovación, a contía resultante de multiplicar cada un dos módulos económicos do artigo 6º polo número destas persoas atendidas por cada corporación a 31-12-2010, segundo o seu grao e nivel de dependencia e a correspondente modalidade de asignación do SAF (servizo de axuda no fogar como recurso idóneo con dedicación completa, servizo de axuda no fogar como recurso idóneo con dedicación compartida e servizo de axuda no fogar como respiro). Se a contía asignada a cada corporación local en concepto de renovación como resultado da aplicación dos módulos fose inferior á contía total que lle
foi concedida no exercicio anterior para esta finalidade, esta será incrementada ata igualar a concedida en 2010, sempre que na documentación xustificativa da corporación local correspondente ao exercicio 2010 quedase acreditado que o número de horas de atención por mes prestadas en 2010 nesta modalidade do SAF non foi inferior ao número de horas prestadas en 2009, tomando como referencia o mes de decembro para cada exercicio. Unha vez determinada a contía que corresponda a cada corporación local en concepto de renovación, procederase a valorar as solicitudes de cada corporación local en concepto de incremento de financiamento do servizo de axuda no fogar a persoas valoradas como dependentes, aplicando os criterios de valoración relacionados anteriormente. Para estes efectos hai que ter en conta que os criterios a) e b), que supoñen o 50% da valoración, impoñen a necesidade de que estes incrementos sexan proporcionais ao número de persoas valoradas como dependentes, segundo o seu
grao e nivel e intensidade de asignación de SAF, que previsiblemente debería de atender cada corporación local a través do seu servizo de axuda no fogar en 2011, en función dos datos relativos ao estado de tramitación dos expedientes de dependencia correspondentes a cada corporación local que consten nas bases de datos da Dirección Xeral de Dependencia e Autonomía Persoal, e ata o límite das dispoñibilidades orzamentarias para esta finalidade. Isto débese a que, tanto a planificación autonómica (criterio de valoración a) como o cumprimento da normativa aplicable (criterio de valoración b), impoñen a necesidade de garantir a efectividade do dereito subxectivo das persoas valoradas como dependentes a seren atendidas polo sistema galego de servizos sociais consonte o previsto na Lei 39/2006, do 14 de decembro, de promoción da autonomía persoal e atención ás persoas en situación de dependencia, na Lei 13/2009, do 3 de decembro, de servizos sociais de Galicia, e no Decreto 15/2010, do 4
de febreiro, polo que se regula o procedemento para o recoñecemento da situación de dependencia e do dereito ás prestacións do sistema para a autonomía e atención á dependencia, o procedemento para a elaboración do Programa individual de atención e a organización e funcionamento dos órganos técnicos competentes; e a garantía deste dereito exixe outorgarlle prioridade á concesión de subvencións de incremento de financiamento destinadas á ampliación da capacidade de cada corporación local para a prestación do servizo de axuda no fogar a persoas valoradas como dependentes con respecto á concesión doutras subvencións de incremento de financiamento para os outros conceptos subvencionables.
-En terceiro lugar, respecto das subvencións para o financiamento do servizo de axuda no fogar a familias e a persoas non incluídas no punto anterior (programa básico ou prestación básica de axuda no fogar), determinarase a contía correspondente a cada corporación local para esta finalidade en concepto de renovación procurando manterlle a contía concedida o ano anterior se, unha vez garantida a renovación das subvencións de persoal e o financiamento do SAF a persoas valoradas como dependentes, as dispoñibilidades orzamentarias así o permiten. En caso contrario, comprobarase o número de persoas usuarias atendidas en 2009 que causaron baixa nesta modalidade do servizo en 2010 por razón do seu traspaso á modalidade do servizo de axuda no fogar (SAF) para persoas valoradas como dependentes e, tomando como referencia a contía concedida para esta finalidade a cada corporación local en 2011, determinarase a contía correspondente a cada corporación local aplicando a correspondente redución
proporcional ata o límite das dispoñibilidades orzamentarias. Non se prevé a concesión de incrementos de financiamento para esta finalidade, dado que, como establece o artigo 6º, con carácter xeral non se financiarán novas altas no servizo de axuda no fogar (SAF) de prestación básica.
-En cuarto e último lugar, respecto das subvencións para o financiamento dos gastos de mantemento dos servizos sociais comunitarios de titularidade municipal e dos gastos de xestión e realización doutros programas de servizos sociais comunitarios, outorgaranse aplicando os criterios de valoración relacionados anteriormente e en función das dispoñibilidades orzamentarias, tendo en conta que o artigo 3º.1 b) outórgalle prioridade ao financiamento dos gastos de mantemento de centros íntegra, directa e inmediatamente destinados á prestación de servizos a persoas usuarias do sistema galego de servizos sociais, tales como albergues, centros de acollida, centros ocupacionais, etc., e que o artigo 3º.1 e) outórgalle prioridade ao financiamento da continuidade dos programas consolidados destinados á atención de persoas en situación de discapacidade, incluíndo os de apoio psicosocial e familiar vinculado á atención temperá.
Para o cálculo das dispoñibilidades orzamentarias para cada un dos conceptos obxecto destas subvencións hai que ter en conta que os créditos do Plan concertado de prestacións básicas de servizos sociais de corporacións locais (aplicación orzamentaria 12.02.313C.460.2) non poden ser destinados en ningún caso ao financiamento do servizo de axuda no fogar a persoas valoradas como dependentes, e que os créditos do programa de atención da dependencia (aplicación orzamentaria 12.02.312D.460.0) só poden ser destinados ao financiamento do servizo de axuda no fogar a persoas valoradas como dependentes, mentres que os créditos do programa de servizos sociais comunitarios (aplicación orzamentaria 12.02.313C.460.3) poden ser destinados indistintamente ao financiamento de calquera dos tipos de subvencións destinadas ao financiamento dos servizos sociais comunitarios enumeradas no artigo 3º.1.
2. Para a valoración das solicitudes de subvencións para execución de proxectos de desenvolvemento do pobo xitano, a correspondente comisión de valoración aplicará os seguintes criterios, segundo a súa importancia, sinalada en termos de porcentaxe:
a) A adecuación dos proxectos ás actuacións prioritarias para o 2011, dentro do plan integral para a convivencia e o desenvolvemento social do pobo xitano en Galicia, que se relacionan no anexo IX: 30%.
b) O número de destinatarios potenciais do proxecto residentes dentro do termo municipal: 20%.
c) A continuidade dos proxectos desenvolvidos en anos anteriores e os resultados da súa avaliación: 15%.
d) O carácter integral dos proxectos de maneira que se aborden conxuntamente actuacións en máis dunha das áreas sinaladas no anexo IX: 10%.
e) O esforzo orzamentario das corporacións locais en materia de servizos sociais, sempre que supere o mínimo do 6% do orzamento total do proxecto de servizos sociais proposto na solicitude: 10%.
f) A coordinación dos proxectos das corporacións locais cos desenvolvidos por outras entidades, evitando crear redes paralelas de atención e duplicación de recursos: 10%.
g) O emprego da lingua galega na realización das actividades para as que se solicita a subvención, segundo o previsto no artigo 20º.2 l) da Lei 9/2007, do 13 de xuño, de subvencións de Galicia: 5%.
Artigo 16º.-Resolución.
1. A resolución de concesión das subvencións, por proposta da comisión de valoración correspondente e despois da preceptiva fiscalización pola Intervención Delegada, corresponderalle á secretaria xeral de Familia e Benestar, por delegación da conselleira de Traballo e Benestar.
2. As resolucións de concesión de subvencións serán motivadas e notificaranse ás corporacións locais no prazo máximo de 6 meses, contados a partir do día seguinte ao da publicación desta orde no Diario Oficial de Galicia. Transcorrido o dito prazo sen que recaese resolución expresa, os interesados poderán entender desestimadas as súas solicitudes, de acordo co establecido no artigo 23º.5 da Lei 9/2007, do 13 de xuño, de subvencións de Galicia e no artigo 2º da Lei 6/2001, do 29 de xuño, de adecuación da normativa da Comunidade Autónoma de Galicia á Lei 4/1999, do 13 de xaneiro, de modificación da Lei 30/1992, do 26 de novembro, de réxime xurídico das administracións públicas e do procedemento administrativo común.
Contra a resolución, que pon fin á vía administrativa, poderán os interesados interpoñer recurso potestativo de reposición, perante a secretaria xeral de Familia e Benestar, no prazo dun mes, contado a partir do día seguinte ao da recepción da oportuna notificación, segundo o disposto nos artigos 116º e 117º da Lei 30/1992, do 26 de novembro, de réxime xurídico das administracións públicas e do procedemento administrativo común, ou ben, directamente, recurso contencioso-administrativo, ante o Tribunal Superior de Xustiza de Galicia, no prazo de 2 meses, contados a partir do día seguinte ao da recepción da correspondente notificación, se a resolución é expresa; se non o fose, o prazo será de 6 meses contados a partir do día seguinte a aquel en que se produza o acto presunto, consonte o previsto na Lei 29/1998, do 13 de xullo, reguladora da xurisdición contencioso-administrativa.
Artigo 17º.-Modificación da resolución de concesión.
1. Toda alteración das condicións tidas en conta para a concesión da subvención e, en todo caso, a obtención concorrente de subvencións ou axudas outorgadas por outras administracións públicas ou entes públicos ou privados, nacionais ou internacionais, ou outros ingresos que financien as actividades subvencionadas, poderá dar lugar á modificación da resolución de concesión. A suma das subvencións, axudas, ingresos ou recursos que puidesen obter as corporacións locais beneficiarias para o mesmo concepto ou finalidade que as concedidas ao abeiro desta orde non poderá superar en ningún caso o 100% do custo total dos proxectos desenvolvidos.
2. Así mesmo, poderá acordarse a modificación da resolución de concesión da subvención, a solicitude do beneficiario, sempre que se cumpran os requisitos do artigo 35º do Decreto 11/2009, do 8 de xaneiro, polo que se aproba o regulamento da Lei 9/2007, do 13 de xuño, de subvencións de Galicia.
3. Sen prexuízo do establecido no artigo anterior, e con carácter excepcional, poderanse efectuar resolucións complementarias, cando non fose posible resolver de maneira unitaria ou cando se produza unha ampliación do financiamento con cargo a fondos adicionais procedentes de renuncias de subvencións concedidas ou debido a un incremento dos créditos dispoñibles, nos termos establecidos polo artigo 31º.2 da Lei 9/2007, do 13 de xuño, de subvencións de Galicia. Neste suposto só poderán atenderse solicitudes presentadas dentro do prazo establecido no artigo 12º desta orde.
En todo caso, estas resolucións complementarias outorgaranse consonte a valoración realizada no seu día á vista de todas as solicitudes validamente presentadas e formalmente completas, aplicando criterios de proporcionalidade, e destinaranse á cobertura das necesidades de financiamento adicionais xa constatadas na referida valoración das solicitudes, que non puideron ser cubertas polas resolucións iniciais de concesión de subvencións.
Artigo 18º.-Xustificación e pagamento das subvencións.
1. Ao abeiro do establecido no artigo 63º.3 do Decreto 11/2009, do 8 de xaneiro, polo que se aproba o regulamento da Lei 9/2007, do 13 de xuño, de subvencións de Galicia, e conforme o acordo do Consello da Xunta de Galicia do 24 de febreiro de 2011, o pagamento destas subvencións realizarase mediante un anticipo do 100% da subvención, no momento do seu outorgamento. Para facer efectivo este pagamento anticipado, será necesario incorporar ao correspondente expediente de gasto a seguinte documentación:
-A certificación acreditativa da achega da corporación local.
-A declaración das subvencións e axudas solicitadas, tanto as efectivamente percibidas como as aprobadas ou concedidas, así como as pendentes de resolución, para a mesma finalidade, procedentes das administracións públicas competentes ou calquera dos seus organismos, entes ou sociedades, así como calquera outro ingreso ou recurso financeiro que teña como finalidade cofinanciar as actuacións obxecto da subvención (segundo o modelo do anexo V).
Para a xustificación destas subvencións as corporacións locais beneficiarias deberán presentar, en todo caso, coa data límite do 3 de febreiro do ano seguinte ao da execución das actuacións subvencionadas, certificación do órgano correspondente da corporación local na que se faga constar, a exercicio cerrado, a contía total do gasto realizado para cada un dos conceptos obxecto de subvención (segundo o modelo do anexo X), especificando, ademais, os ingresos, recursos, axudas e subvencións efectivamente percibidos para a mesma finalidade consonte o previsto no punto 3 deste artigo, así como a memoria financeira, a ficha de avaliación e as memorias técnicas xustificativas da execución dos programas realizados durante o ano 2011, e mais a relación detallada das persoas usuarias do servizo municipal de axuda no fogar a que se fai referencia no punto 5 deste artigo. Para estes efectos considerarase gasto realizado o que foi efectivamente pagado con anterioridade á finalización do prazo de
xustificación.
2. As actuacións obxecto destas subvencións deberán ser realizadas polas corporacións locais beneficiarias dentro do exercicio orzamentario 2011. Cando algunha das prestacións de servizos sociais municipais non se desenvolva na súa totalidade, por circunstancias que se acreditarán nos documentos correspondentes á ficha de avaliación do proxecto financiado, os remanentes de crédito que puidesen existir ao remate do exercicio quedarán adscritos ao mesmo programa de actuación de forma improrrogable para o exercicio seguinte.
3. No momento da xustificación da execución total do obxecto da subvención concedida, as corporacións locais beneficiarias presentarán unha declaración complementaria do conxunto das subvencións e axudas solicitadas, tanto as efectivamente percibidas como as aprobadas ou concedidas, así como as pendentes de resolución, para a mesma finalidade, das administracións públicas competentes ou calquera dos seus organismos, entes ou sociedades, así como calquera outro ingreso ou recurso financeiro que teña como finalidade cofinanciar as actuacións obxecto das subvencións concedidas ao abeiro desta orde (segundo o modelo do anexo V).
4. Transcorrido o prazo de xustificación sen se ter presentado esta, requirirase a corporación local beneficiaria para que a presente no prazo improrrogable de 10 días. A falta de presentación da xustificación no prazo establecido neste parágrafo comportará a perda do dereito ao cobramento total ou parcial da subvención, a esixencia do reintegro e demais responsabilidades, e ocasionará, ademais, a perda do dereito á renovación das subvencións para futuros exercicios nas condicións previstas no artigo 6º desta orde.
5. Unha vez finalizado o exercicio 2011 e, en todo caso, coa data límite do 3 de febreiro de 2012, todas as corporacións locais beneficiarias deberán presentar unha memoria financeira, unha ficha de avaliación e as correspondentes memorias técnicas xustificativas da execución dos programas realizados durante o ano 2011, segundo os modelos establecidos, dispoñibles na páxina web da Consellería de Traballo e Benestar-portal de Benestar. Na ficha de avaliación incluirase unha relación detallada de todas as persoas usuarias do servizo municipal de axuda no fogar atendidas ao longo do exercicio 2011, distinguindo as usuarias da prestación básica e as usuarias da prestación de axuda no fogar a persoas valoradas como dependentes, e especificando: situación do seu expediente, horas de atención, grao e nivel de dependencia e plan individualizado de atención, de ser o caso, e todos os demais datos requiridos no correspondente modelo ou anexo da ficha de avaliación. En todo caso esta relación
de persoas usuarias do servizo municipal de axuda no fogar deberá corresponderse cos datos rexistrados pola propia corporación local na súa base de datos local de SIUSS a través do módulo axuda no fogar, podendo obter esta información mediante a execución dunha consulta da súa base de datos local de SIUSS.
Artigo 19º.-Obrigas das corporacións locais beneficiarias da subvención.
1. As corporacións locais beneficiarias destas subvencións terán que cumprir coas obrigas xerais que, para os beneficiarios das subvencións, establece o artigo 11º da Lei 9/2007, do 13 de xuño, de subvencións de Galicia, e en particular as de:
a) Cumprir o obxectivo, executar o proxecto, realizar a actividade ou adoptar o comportamento que fundamenta a concesión das subvencións.
b) Xustificar ante o órgano concedente o cumprimento dos requisitos e das condicións, así como a realización da actividade e o cumprimento da finalidade que determinen a concesión ou o gozo da subvención.
c) Someterse ás actuacións de comprobación, que efectuará o órgano concedente, así como a calquera outra actuación, sexa de comprobación e control financeiro, que poidan realizar os órganos de control competentes, tanto autonómicos como estatais ou comunitarios, para o que se achegará canta información lles sexa requirida no exercicio das actuacións anteriores.
d) Comunicarlle ao órgano concedente a obtención doutras subvencións, axudas, ingresos ou recursos que financien as actividades subvencionadas, así como a modificación das circunstancias que fundamentasen a concesión da subvención. Esta comunicación deberá efectuarse no momento no que se coñeza e, en todo caso, con anterioridade á xustificación da aplicación dada aos fondos percibidos.
e) Dispoñer dos libros contables, rexistros dilixenciados e demais documentos debidamente auditados nos termos exixidos pola lexislación mercantil e sectorial aplicable ao beneficiario en cada caso, así como cantos estados contables e rexistros específicos sexan exixidos polas bases reguladoras das subvencións, coa finalidade de garantir o axeitado exercicio das facultades de comprobación e control.
f) Conservar os documentos xustificativos da aplicación dos fondos recibidos, incluídos os documentos electrónicos, en tanto poidan ser obxecto das actuacións de comprobación e control.
g) Adoptar as medidas de difusión contidas no punto 3 do artigo 15º da propia Lei 9/2007, do 13 de xuño, de subvencións de Galicia.
h) Proceder ao reintegro dos fondos percibidos nos supostos previstos no artigo 33º da Lei 9/2007, do 13 de xuño, de subvencións de Galicia.
i) Tratar os datos de carácter persoal aos que se teña acceso no desenvolvemento das actuacións subvencionadas ao abeiro desta orde segundo o disposto na Lei orgánica 15/1999, do 13 de decembro, de protección de datos de carácter persoal.
j) Facilitar toda a información acerca das persoas usuarias dos centros, programas e servizos sociais financiados a través desta orde que lles sexa requirida polo órgano concedente para os efectos de acreditar o adecuado destino das subvencións concedidas.
k) Rexistrar na ficha social SIUSS (Sistema de Información dos Usuarios de Servizos Sociais) todos os datos correspondentes aos usuarios dos servizos sociais comunitarios de titularidade municipal.
2. Non obstante, en virtude do previsto no artigo 49º.Un f) da Lei 14/2010, do 27 de decembro, de orzamentos xerais da Comunidade Autónoma de Galicia para o ano 2011, e ao abeiro do inciso final do primeiro parágrafo do artigo 13º.2 da Lei 38/2003, do 17 de novembro, xeral de subvencións, así como do inciso final do primeiro parágrafo do artigo 10º.2 da Lei 9/2007, do 3 de xuño, de subvencións de Galicia, pola propia natureza das subvencións reguladas por esta orde, as corporacións locais que resulten beneficiarias destas subvencións quedarán exentas de achegar os xustificantes do cumprimento das obrigas tributarias e fronte á Seguridade Social e de non ter pendente de pagamento ningunha outra débeda coa Administración pública da comunidade autónoma ou ser debedor por resolución de procedencia de reintegro.
Artigo 20º.-Infraccións e sancións.
Será de aplicación aos beneficiarios das subvencións reguladas nesta orde o réxime de infraccións e sancións previsto na Lei 38/2003, do 17 de novembro, xeral de subvencións e na Lei 9/2007, do 13 de xuño, de subvencións de Galicia, así como o previsto na Lei 13/2008, do 3 de decembro, de servizos sociais de Galicia.
Artigo 21º.-Reintegro das subvencións concedidas.
1. Non se poderá exixir o pagamento da subvención concedida e procederá o reintegro total ou parcial das cantidades percibidas e a exixencia do xuro de demora correspondente desde o momento do pagamento da subvención ata a data na que se acorde a procedencia do reintegro nos seguintes casos:
a) Obtención da subvención falseando as condicións requiridas para iso ou ocultando aquelas que o impedisen.
b) Incumprimento total ou parcial do obxectivo, da actividade ou do proxecto ou non adopción do comportamento que fundamentan a concesión da subvención.
c) Incumprimento da obriga de xustificación ou a xustificación insuficiente, nos termos establecidos no artigo 28º da Lei 9/2007, do 13 de xuño, de subvencións de Galicia.
d) Incumprimento da obriga de adoptar as medidas de difusión contidas no punto 3 do artigo 15º da propia Lei 9/2007, do 13 de xuño, de subvencións de Galicia.
e) Resistencia, escusa, obstrución ou negativa ás actuacións de comprobación e control financeiro previstas nos artigos 11º e 12º da Lei 9/2007, do 13 de xuño, de subvencións de Galicia, así como o incumprimento das obrigas contables, rexistrais ou de conservación de documentos cando diso derive a imposibilidade de verificar o emprego dado aos fondos percibidos, o cumprimento do obxectivo, a realidade e regularidade das actividades subvencionadas, ou a concorrencia de subvencións, axudas, ingresos ou recursos para a mesma finalidade, procedentes de calquera administración ou entes públicos ou privados, estatais, da Unión Europea ou de organismos internacionais.
f) Incumprimento das obrigas impostas pola Administración ás entidades colaboradoras e aos beneficiarios, así como dos compromisos por estes asumidos, con motivo da concesión da subvención, sempre que afecten ou se refiran ao modo no que se conseguen os obxectivos, se realiza a actividade, se executa o proxecto ou se adopta o comportamento que fundamenta a concesión da subvención.
g) Incumprimento das obrigas impostas pola Administración ás entidades colaboradoras e aos beneficiarios, así como dos compromisos por estes asumidos, con motivo da concesión da subvención, distintos dos anteriores, cando diso derive a imposibilidade de verificar o emprego dado aos fondos percibidos, o cumprimento do obxectivo, a realidade e regularidade das actividades subvencionadas, ou a concorrencia de subvencións, axudas, ingresos ou recursos para a mesma finalidade, procedentes de calquera administración ou entes públicos ou privados, estatais, da Unión Europea ou de organismos internacionais.
h) Adopción, en virtude do establecido nos artigos 87º a 89º do Tratado Constitutivo da Comunidade Europea, dunha decisión da cal derive unha necesidade de reintegro.
2. Igualmente procederá o reintegro do exceso percibido nos supostos nos que o importe da subvención, illadamente ou en concorrencia con outras subvencións ou axudas, supere o custo da actividade subvencionada.
3. A tramitación do correspondente procedemento de reintegro levarase a cabo conforme o disposto nos artigos 37º e seguintes da Lei 9/2007, do 13 de xuño, de subvencións de Galicia e no título V do Decreto 11/2009, do 8 de xaneiro, polo que se aproba o seu regulamento.
4. As cantidades que teñan que reintegrar os beneficiarios terán a consideración de ingresos de dereito público e resultará aplicable para o seu cobramento o previsto no texto refundido da Lei de réxime financeiro e orzamentario de Galicia, aprobado polo Decreto lexislativo 1/1999, do 7 de outubro. Así mesmo, estas cantidades tamén poderán facerse efectivas mediante a aplicación da compensación de débedas.
Artigo 22º.-Control e seguimento.
1. Os beneficiarios someteranse ás actuacións de control que efectúe a Consellería de Traballo e Benestar para o seguimento dos proxectos aprobados, coa finalidade de garantir que as prescricións contidas no convenio-programa do Plan concertado para o desenvolvemento das prestacións básicas de servizos sociais e as finalidades perseguidas polos proxectos para o desenvolvemento do pobo xitano sexan respectadas.
2. As corporacións locais beneficiarias de subvencións quedan obrigadas a remitir á Consellería de Traballo e Benestar, no prazo dun mes desde que se lles requirise, cantos informes e documentos se consideren precisos para acreditar o cumprimento da finalidade obxecto da subvención concedida.
3. Así mesmo, as corporacións locais beneficiarias quedan sometidas ao control financeiro que lle corresponde á Intervención Xeral da Comunidade Autónoma, sen prexuízo das funcións que a Constitución española e as leis lles outorgan ao Tribunal de Contas e ao Consello de Contas de Galicia.
4. Os beneficiarios teñen a obriga de facilitar toda a información que lles sexa requirida pola Intervención Xeral, Consello de Contas ou Tribunal de Contas, no exercicio da súas funcións de fiscalización e control do destino das subvencións.
Disposicións adicionais
Apróbase a delegación de atribucións da conselleira de Traballo e Benestar na secretaria xeral de Familia e Benestar para resolver a concesión, denegación, modificación ou outras incidencias das subvencións previstas nesta orde, autorizar e dispoñer os gastos que se deriven da tramitación desta orde e propoñer o recoñecemento de obrigas e a ordenación dos correspondentes pagamentos.
Disposicións derradeiras
Primeira.-Autorízase a secretaria xeral de Familia e Benestar para ditar as disposicións que sexan necesarias para o desenvolvemento desta orde.
Segunda.-Esta orde entrará en vigor o día seguinte ao da súa publicación no Diario Oficial de Galicia.
Santiago de Compostela, 3 de marzo de 2011.
Beatriz Mato Otero
Conselleira de Traballo e Benestar
Ver referencia pdf "06200D008P038.PDF"
ANEXO IX
Actuacións prioritarias e criterios xerais para a formulación de proxectos promovidos por corporacións locais no marco
do Plan integral para a convivencia e o desenvolvemento social do pobo xitano en Galicia
Áreas de actuación prioritarias na definición dos proxectos a subvencionar no exercicio 2011:
1. Proxectos enfocados a facilitar os procesos de erradicación do chabolismo e acceso á vivenda normalizada. Especialmente:
a) Desenvolvemento de accións acordadas e incluídas no deseño dos itinerarios individuais de inserción sociolaboral e residencial das persoas e familias incorporadas aos procesos de realoxo.
b) Actuacións de acompañamento, seguimento e educación social cara á preparación do acceso definitivo ou mantemento e convivencia nunha vivenda normalizada.
c) Outras accións positivas en favor das familias xitanas na bolsa de alugueiro, campañas de información/formación, intermediación no acceso a vivenda usada, etc...
2. Proxectos enfocados a favorecer desde o ámbito sociofamiliar, a plena normalización do alumnado xitano. Especialmente:
a) Accións de intervención coas familias para reducir o absentismo escolar.
b) Reforzo e atención especial ás alumnas xitanas para evitar o abandono prematuro da etapa de escolarización obrigatoria.
c) Creación de espazos de compensación socio-educativa extraescolar e en medio aberto.
3. Proxectos enfocados a mellorar a empregabilidade e a inserción sociolaboral da poboación xitana. Especialmente:
a) Accións de adaptación e desenvolvemento de programas formativos ás características socioculturais da comunidade xitana.
b) Accións de acompañamento dos procesos de inclusión sociolaboral, especialmente das mulleres xitanas, e actividades de intermediación laboral na última fase do itinerario.
c) Accións de acompañamento para creación de emprego autónomo e cumprimento dos requisitos legais e/ou fiscais, tanto das novas altas como nas existentes.
4. Proxectos enfocados á promoción integral da saúde. Especialmente:
a) Campañas específicas de educación para a saúde e de sensibilización sobre problemáticas socio-sanitarias.
b) Accións de fomento da saúde reprodutiva nas mulleres xitanas.
5. Proxectos enfocados a acadar o acceso maioritario da poboación xitana galega aos servizos normalizados, así como o uso adecuado destes. Especialmente:
a) Reforzo e mellora de itinerarios de inclusión social para persoas beneficiarias de RISGA e outras en risco de exclusión social.
b) Actuacións enfocadas á mellora da eficacia e coordinación dos recursos sociais que inciden na comunidade xitana, incluída a sensibilización e formación dos/as profesionais.
c) Accións dirixidas a procurar o acceso da poboación xitana ás diferentes tipoloxías de bens e servizos da comunidade, tanto públicos como de mercado, en condicións de igualdade de oportunidades.
6. Proxectos enfocados á mellora da participación social. Especialmente:
a) Encontros e outras actuacións que fomenten a participación e a integración, así como a análise sobre melloras neste terreo.
b) Accións de sensibilización social participadas pola comunidade xitana.
c) Celebracións abertas de días sinalados para a comunidade xitana.
d) Obradoiros interculturais de ocio e lecer.
Criterios de formulación dos proxectos:
1. Aplicación do principio de normalización da poboación xitana.
2. Adopción do enfoque intercultural: accións que procuren o desenvolvemento das persoas de etnia xitana nunha perspectiva de fomento da convivencia, a comprensión mutua e a mellora das relacións entre as persoas que conforman a comunidade minoritaria xitana e as do conxunto da sociedade maioritaria.
3. Implicación da propia comunidade xitana no proceso de cambio.
4. Coordinación efectiva no territorio entre recursos públicos e de entidades de iniciativa social.
5. Incorporación da perspectiva de xénero.
Ver referencia pdf "06200D008P038.PDF"